একই অ্যালবামের ছটি গানে ছ’জন ভিন্ন শিল্পী। এমনই এক অসাধারণ গানের ডালি নিয়ে মুক্তি পেল বাংলা মিউজিক অ্যালবাম ‘মন’। সঙ্গীত শিল্পী সর্বজিৎ-এর এই অ্যালবামটি একেবারেই ভিন্ন স্বাদের। কারণ এই অ্যালবামের সুবাদেই বাংলার প্রথম সারির শিল্পীদের এক জায়গায় নিয়ে এসেছেন গায়ক সর্বজিৎ ঘোষ। 
অ্যালবামের ছটি গানের মধ্যে পাঁচটি গানই ডুয়েট গেয়েছেন সর্বজিৎ। এই পাঁচটি গান গেয়েছেন অনুপম রায়, আকৃতি কক্কর, রূপঙ্কর বাগচি, ইমন চত্রবর্তী, পায়েল দে-র প্রথিতযশা শিল্পীরা। স্বভাবতই পাঁচটি একেবারে ভিন্ন স্বাদের গান উপহার পেয়েছেন বাংলার সঙ্গীতপ্রেমীরা। পাঁচ জন শিল্পীর সঙ্গে সর্বজিৎ-এর যুগলবন্দি অন্য মাত্রা দিয়েছে এই অ্যালবামটিকে। এরই পাশাপাশি এই অ্যালবামটির জন্য নিজের একটি একক গানও রেখেছেন সর্বজিৎ। অ্যালবামের সব ক’টি গানের কথা এবং সুর সর্বজিৎ-এর নিজের।  

সম্প্রতি কলকাতা প্রেস ক্লাবে আনুষ্ঠানিকভাবে মুক্তি পেল এই মিউজিক অ্যালবামটি। অনুষ্ঠানে উপস্থিত ছিলেন সুজয় কুমার চন্দ (যুগ্ম কমিশনার অফ পুলিস) এবং ‘ওয়াও মোমো’-র কর্ণধার বিনোদ হোমাগাই। এই মিউজিক অ্যালবামটি শুধু তরতাজা ছটি আধুনিক গানই উপহার দেয়নি বাংলার শ্রোতাদের, সঙ্গে বাড়তি পাওনা গানগুলির মিউজিক ভিডিও-ও। মিউজিক ভিডিওগুলিতে অভিনয় করেছেন জ্যাস সরকার, মৌ বৈদ্য, সুমন কর্মকার, জয়িতা ঘোষ প্রমুখ। এই অনুষ্ঠান থেকেই ২০১৯ এর একটি ক্যালেন্ডারও লঞ্চ করা হয়। বাইশ জন মডেলকে নিয়ে তৈরি হয়েছে এই ক্যালেন্ডারটি।